Σύμφωνα με την εφημερίδα "ΤΑ ΝΕΑ", το επικρατέστερο σενάριο προβλέπει αύξηση κατά 4% -5% δηλαδή να αυξηθεί από 26 έως 32 ευρώ. Στην περίπτωση αυτή ο κατώτατος μισθός θα διαμορφωθεί μεταξύ 676 και 682 ευρώ. Υπενθυμίζεται ότι ο κατώτατος μισθός αυξήθηκε από 1/2/2019 κατά 11% και έφθασε στα 650 ευρώ.

Σύμφωνα με το σχέδιο της κυβέρνησης ο κατώτατος θα φθάσει τα 703 ευρώ σε βάθος χρόνου τριετίας (από τα 650 ευρώ). Από μία ενδεχόμενη αλλαγή θα επηρεαστούν πάνω από 500.000 μισθωτοί που είτε εισπράττουν τον κατώτατο μισθό των 650 ευρώ με πλήρη απασχόληση, είτε εργάζονται με καθεστώς μερικής απασχόλησης και λαμβάνουν μισθούς κάτω των 500 και 600 ευρώ, οι οποίοι όμως εξαρτώνται ευθέως από το ύψος του κατώτατου.

Τέλος σημειώνεται πως, εντός του Ιουνίου ο υπουργός Εργασίας και Κοινωνικών Υποθέσεων, Γιάννης Βρούτσης θα πρέπει να εισηγηθεί στο Υπουργικό Συμβούλιο τον νέο κατώτατο μισθό και το κατώτατο ημερομίσθιο λαμβάνοντας υπόψη το Πόρισμα Διαβούλευσης το οποίο δεν είναι δεσμευτικό κατά την εισήγηση του.